CELEX: 52012PC0014
Language: lt
Date: 2012-01-26
Title: Pasiūlymas TARYBOS SPRENDIMAS kuriuo Rumunijai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

|
			
		
		
		52012PC0014
		
			Pasiūlymas TARYBOS SPRENDIMAS kuriuo Rumunijai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio /* KOM/2012/014 galutinis - 2012/0002 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
Pasiūlymo pagrindas ir tikslai
Pagal 2006 m. lapkričio 28 d.
Direktyvos 2006/112/EB dėl pridėtinės vertės mokesčio
bendros sistemos (toliau – PVM direktyva) 395 straipsnio 1 dalį Taryba,
Komisijos pasiūlymu, gali vieningai leisti bet kuriai valstybei narei
taikyti nuo tos direktyvos nuostatų nukrypstančias specialias
priemones, kad būtų paprastinama PVM rinkimo tvarka arba užkirstas
kelias tam tikriems mokesčių slėpimo ar vengimo būdams.
Raštu (Komisijoje užregistruotas 2011 m.
liepos 6 d.) Rumunija paprašė leidimo atleisti nuo PVM
apmokestinamuosius asmenis, kurių metinė apyvarta neviršija
50 000 EUR. Raštu (Komisijoje užregistruotas 2011 m.
rugpjūčio 30 d.) Rumunija savo prašymą pakeitė nauju
ir paprašė leidimo atleisti nuo PVM apmokestinamuosius asmenis, kurių
metinė apyvarta neviršija 65 000 EUR. Vadovaudamasi PVM direktyvos
395 straipsnio 2 dalimi, 2011 m. lapkričio 8 d. raštu
Komisija pranešė kitoms valstybėms narėms apie Rumunijos
prašymą. 2011 m. lapkričio 9 d. raštu Komisija
pranešė Rumunijai, kad turi visą prašymui įvertinti
būtiną informaciją.
Bendrosios aplinkybės
Remiantis PVM direktyvos XII antraštinės
dalies 1 skyriumi valstybėms narėms suteikiama galimybė
mažosioms įmonėms taikyti specialias schemas, įskaitant
galimybę nuo PVM atleisti apmokestinamuosius asmenis, kurių
metinė apyvarta neviršija tam tikros ribos. Šis atleidimas nuo
mokesčio reiškia, kad apmokestinamieji asmenys neturi nustatyti PVM už
tiekiamas prekes ar teikiamas paslaugas, tad gali neatskaityti pirkimo PVM.
Ši viršutinė metinės apyvartos riba
valstybėse narėse yra skirtinga ir, visų pirma, yra nustatyta
pagal jų įstojimo datą. Valstybėms narėms, kurios
įstojo po 1978 m. sausio 1 d., metinės apyvartos riba
nustatyta PVM direktyvos 287 straipsniu. Rumunijai buvo nustatyta didžiausia
35 000 EUR riba, apskaičiuota pagal įstojimo dieną
galiojusį valiutos kursą (PVM direktyvos 287 straipsnio 18 punktas). 
Rumunijos prašymu dėl nukrypti
leidžiančios nuostatos siekiama paprastinti mažosioms įmonėms
taikomą PVM sistemą, nustatant minėtą apmokestinamiesiems
asmenims, kurių metinė apyvarta neviršija 65 000 EUR
(apskaičiuota pagal įstojimą dieną galiojusį valiutos kursą),
skirtą supaprastinimo priemonę. Šia priemone bus žymiai sumažinta schemos
reikalavimus atitinkančioms įmonėms tenkanti našta atleidžiant
jas nuo daugybės PVM prievolių pagal įprastines PVM
procedūras. Apmokestinamiems asmenims schema būtų neprivaloma.
Apskritai, Rumunijoje yra didelė problema
dėl PVM reikalavimų nesilaikymo. Siekdamos padėti Rumunijai
Komisijos tarnybos suteikė techninę pagalbą, kad
įvertintų Rumunijos mokesčių administravimo PVM
kontrolės trūkumus ir reikalavimų nesilaikymą. Surengtos
misijos į Bukareštą siekiant nustatyti tinkamus sprendimus pagal PVM
direktyvą ir šiuo atžvilgiu pateiktos kelios rekomendacijos, kurioms
įgyvendinti Rumunija paprašė Komisijos paramos. Todėl šį
pasiūlymą reikėtų vertinti kaip vieną iš
priemonių, kuriomis siekiama pagerinti bendrą reikalavimų
laikymosi lygį ir supaprastinti PVM rinkimo procedūrą. Visų
pirma jį papildys vienodo tarifo schema mažosioms įmonėms pagal
PVM direktyvos 281 straipsnį, kuri bus taikoma toms mažosioms
įmonėms, kurios nenori pasinaudoti šia supaprastinimo priemone. Šiuo
tikslu 2011 m. spalio 19 d. vyko PVM komiteto konsultacinis
posėdis.
Nukrypti leidžianti nuostata galiotų iki
ankstesnės iš šių datų: 2014 m. gruodžio 31 d., arba
kol įsigalios direktyva dėl metinės apyvartos ribos, iki kurios
apmokestinamieji asmenys gali būti atleidžiami nuo PVM. Remiantis
Rumunijos pateikta informacija, priemonės poveikis galutinio vartojimo
etapu surenkamų mokesčių pajamų bendrai sumai bus nežymus.
Pasiūlymo srityje galiojančios
nuostatos
2004 m. Komisija pateikė
pasiūlymą padidinti iki 100 000 EUR valstybėse narėse
taikomą metinės apyvartos ribą (COM(2004) 728 galutinis),
iki kurios apmokestinamieji asmenys atleidžiami nuo PVM, ir numatyti
galimybę minėtą sumą kasmet persvarstyti.
Derėjimas su kitomis Sąjungos
politikos sritimis ir tikslais
Netaikoma.
2.           KONSULTACIJŲ SU SUINTERESUOTOSIOMIS
ŠALIMIS REZULTATAI IR POVEIKIO VERTINIMAS
Konsultacijos su suinteresuotosiomis šalimis
Netaikoma.
Tiriamųjų duomenų rinkimas ir
naudojimas
Nepriklausomo tyrimo neprireikė.
Poveikio vertinimas
Sprendimu siekiama nustatyti supaprastinimo priemonę,
panaikinsiančią daug įmonių, kurių metinė
apyvarta neviršija 65 000 EUR, PVM prievolių ir
turėsiančią įmonėms galimą teigiamą
poveikį. Be to, tikimasi, kad taikant šią supaprastinimo
priemonę pagerės bendras PVM reikalavimų laikymasis.
Dėl siauros leidžiančios nukrypti
nuostatos taikymo srities ir riboto jos taikymo laikotarpio, bet kuriuo atveju
poveikis bus ribotas.
3.           TEISINIAI PASIŪLYMO
ASPEKTAI
Siūlomų veiksmų santrauka
Leidimas Rumunijai taikyti nuo PVM direktyvos
nuostatų dėl atleidimo schemos taikymo įmonėms, kurių
metinė apyvarta neviršija 65 000 EUR sumos, apskaičiuotos
nacionaline valiuta pagal įstojimą dieną galiojusį valiutos
kursą, nukrypstančią priemonę.
Teisinis pagrindas
PVM direktyvos 395 straipsnis.
Subsidiarumo principas
Pasiūlymas priklauso išimtinei ES
kompetencijai. Todėl subsidiarumo principas netaikomas.
Proporcingumo principas
Pasiūlymas atitinka proporcingumo
principą dėl šios (-ių) priežasties (-čių).
Šis sprendimas yra susijęs su valstybei narei
jos pačios prašymu suteiktu leidimu ir nėra privalomas.
Atsižvelgiant į ribotą šios
leidžiančios nukrypti priemonės taikymo sritį, speciali
priemonė yra proporcinga siekiamam tikslui.
Pasirinkta priemonė
Siūloma priemonė – sprendimas.
Kitos priemonės būtų netinkamos
dėl toliau nurodytos (-ų) priežasties (-čių).
Pagal PVM direktyvos 395 straipsnį
nukrypti nuo įprastinių PVM taisyklių galima tik Komisijos
pasiūlymu vieningai leidus Tarybai. Tarybos sprendimas yra tinkamiausia
priemonė, nes jis gali būti skirtas atskiroms valstybėms
narėms.
4.           POVEIKIS BIUDŽETUI
Pasiūlymas neturi poveikio Sąjungos
biudžetui.
5.           NEPRIVALOMI DUOMENYS
Į pasiūlymą įtraukta pabaigos
termino sąlyga.
2012/0002 (NLE)
Pasiūlymas
TARYBOS SPRENDIMAS
kuriuo Rumunijai leidžiama taikyti
priemonę, kuria nukrypstama nuo Direktyvos 2006/112/EB dėl
pridėtinės vertės mokesčio bendros sistemos 287 straipsnio
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, 
atsižvelgdama į 2006 m.
lapkričio 28 d. Tarybos direktyvą 2006/112/EB dėl
pridėtinės vertės mokesčio bendros sistemos[1], ypač į jos
395 straipsnio 1 dalį,
atsižvelgdama į Europos Komisijos
pasiūlymą,
kadangi:
(1)              
2011 m. rugpjūčio 30 d.
Komisijoje užregistruotu raštu Rumunija paprašė leisti taikyti
priemonę, kuria nukrypstama nuo Direktyvos 2006/112/EB 287 straipsnio
18 punkto, siekdama nuo PVM atleisti apmokestinamuosius asmenis,
kurių metinė apyvarta neviršija 65 000 EUR sumos, apskaičiuotos
nacionaline valiuta pagal jos įstojimo į Europos Sąjungą
dieną galiojusį valiutos kursą. Taikant šią priemonę
minėti apmokestinamieji asmenys būtų atleisti nuo tam tikrų
ar visų Direktyvos 2006/112/EB XI antraštinės dalies
2–6 skyriuose nurodytų pridėtinės vertės mokesčio
(toliau – PVM) prievolių;
(2)              
pagal Direktyvos 2006/112/EB 395 straipsnio
2 dalies antrą pastraipą 2011 m. lapkričio 8 d.
raštu Komisija pranešė kitoms valstybėms narėms apie Rumunijos
prašymą. 2011 m. lapkričio 9 d. raštu Komisija
pranešė Rumunijai, kad turi visą prašymui įvertinti
būtiną informaciją;
(3)              
valstybėms narėms jau suteikta
galimybė taikyti specialiąją mažosioms įmonėms
skirtą schemą pagal Direktyvos 2006/112/EB XII antraštinę
dalį. Priemone nukrypstama nuo Direktyvos 2006/112/EB XII antraštinės
dalies tik tada, kai taikant schemą apmokestinamųjų asmenų
metinės apyvartos riba yra didesnė už šiuo metu Direktyvos
2006/112/EB 287 straipsnio 18 punkte Rumunijai nustatytą ribą,
t. y. 35 000 EUR;
(4)              
dėl didesnės ribos taikant
specialiąją schemą mažosioms įmonėms gali žymiai sumažėti
mažiausių įmonių PVM prievolės, tačiau
apmokestinamiesiems asmenims minėta specialioji schema yra neprivaloma.
Apskritai tikimasi, kad taikant šią supaprastinimo priemonę
pagerės bendras PVM reikalavimų laikymasis;
(5)              
Komisija į 2004 m. spalio 29 d. direktyvos,
kuria supaprastinamos pridėtinės vertės mokesčio prievoles,
pasiūlymą[2]
įtraukė nuostatas, kuriomis pagal atleidimo nuo PVM schemą
valstybėms narėms leidžiama nustatyti viršutinę metinės
apyvartos ribą neviršijant 100 000 EUR arba lygiavertės sumos
nacionaline valiuta; sumą galima kasmet persvarstyti. Rumunijos pateiktas
prašymas atitinka šį pasiūlymą;
(6)              
nukrypti leidžianti priemonė neturi jokio
poveikio Sąjungos nuosaviems ištekliams, kuriuos sudaro surenkamas PVM, ir
turi nežymų poveikį galutinio vartojimo etapu valstybių
narių surenkamų mokesčių pajamų bendrai sumai,
PRIĖMĖ ŠĮ
SPRENDIMĄ: 
1 straipsnis
Nukrypstant nuo Direktyvos 2006/112/EB
287 straipsnio 18 punkto, Rumunijai leidžiama nuo PVM atleisti
apmokestinamuosius asmenis, kurių metinė apyvarta neviršija
65 000 EUR sumos, apskaičiuotos nacionaline valiuta pagal
įstojimo į Europos Sąjungą dieną galiojusį
valiutos kursą.
2 straipsnis
Šis sprendimas taikomas iki ankstesnės iš
šių datų: arba kol įsigalios direktyva, kuria patikslinama
metinės apyvartos riba, iki kurios apmokestinamieji asmenys gali būti
atleidžiami nuo PVM, arba iki 2014 m. gruodžio 31 d.
3 straipsnis
Šis sprendimas skirtas Rumunijai.
Priimta Briuselyje
                                                                       Tarybos
vardu
                                                                       Pirmininkas
[1]               OL L 347,
2006 12 11, p. 1.
[2]               COM(2004) 728 galutinis.